În București a existat cândva Mandravela, cârciuma din "mahalaua blestemată" de la capătul orașului.
Se afla la răscrucea a trei drumuri: unul ducea la închisoare - pușcăria Văcărești, altul la cimitirul Bellu și al treilea ducea la spitalul de nebuni. Pentru un reper din prezent, Mandravela era pe locul unde azi se ridică Piața Sudului.
Omul din spatele cârciumii unde paharele n-aveau fund, iar scaunele zburau des, era supranumit "Bancherul de Berceni", latifundiar important în Bucureștiul interbelic și cel care a dat numele Mandravelei.
Numele lui era Costică Alexandrescu, un afacerist care a fentat statul și a murit înainte să fie prins.
Costică Alexandrescu și fratele său, Vasile, au numit cârciuma "Mandravela", un arhaism care înseamnă "minciună", dar adevărul este că a devenit una dintre cele mai populare bodegi din Capitală. Aici mâncau și beau laolaltă pușcăriași eliberați de la Văcărești, tâlhari vestiți și bucureșteni obișnuiți.